送男存心如燕二月二十五日夜走筆古體  其二
作者：方回
朝代：宋

paragraphs: 大物既歸周，裸士來殷商。
夷齊與箕微，均爲識三綱。
我所領小壘，可容久徜徉。
亦欲拾之去，羣盜紛寇攘。
勉强不得已，芟惡完善良。
完國非我責，完郡亦何傷。
幸保千里民，不爲劍戟戕。
姦鬼伏肘腋，兩賊程與黄。
門生訐座主，婿不顧糟糠。
妄告無反坐，官吏飽賄贓。
一朝擲笏綬，僅有書幾囊。
辛巳至庚子，闔門饑欲僵。
二十年不仕，愚意誰揣量。
苟生內自愧，一思汗如漿。
焉得掛海席，萬里窮扶桑。
茅屋蔭松菊，槿籬畦芋薑。
讀書粗知道，晦遯攀餘芳。
詩文亦不俗，千篇垂琳琅。
今汝往筮仕，已踰四十强。
蕭然乏行李，艱甚謀聚糧。
此皆我之過，棄官畏禍殃。
以致兒女輩，無不羸以尫。
行行燕山下，悠悠易水傍。
北風無時無，南人少裘裳。
汝父近八袠，汝母七旬將。
苟可得一職，歸甘泌之洋。
生理我無策，徒此歌慨慷。
壯士一大笑，出門青天長。